VENDIM

Nr. 235, datë 19.7.2023

MBI NJË NDRYSHIM NË VENDIMIN E BORDIT TË ERE-s NR. 243, DATË 2.12.2021, “MBI LICENCIMIN E SHOQËRISË “NOA ENERGY TRADE” SHPK, NË VEPRIMTARINË E FURNIZIMIT TË ENERGJISË ELEKTRIKE”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 19.7.2023, mbasi shqyrtoi relacionin me nr. 1803/2 prot., datë 14.7.2023, të përgatitur nga Drejtoria e Licencimit, Autorizimeve dhe Mbikëqyrjes “Mbi një ndryshim në vendimin e bordit të ERE-s nr. 243, datë 2.12.2021, ‘Mbi licencimin e shoqërisë ‘Noa Energy Trade’ sh.p.k., në veprimtarinë e furnizimit të energjisë’”,

konstatoi se: 

- Bordi i ERE-s me vendimin nr. 243, datë 2.12.2021, vendosi të licencojë shoqërinë “Noa Energy Trade” sh.p.k., në veprimtarinë e furnizimit të energjisë elektrike, për një afat 5-vjeçar, duke i lënë kusht shoqërisë që me fillimin e operimit, të depozitojë në ERE sistemin IT.

- ERE, me shkresën nr. 1803 prot., datë 16.6.2023, i kërkoi shoqërisë informacion për sa lënë kusht në pikën 2 të vendimit nr. 243/2021.

- Me shkresën e protokolluar në ERE me nr. 1803/1 prot., datë 30.6.2023, shoqëria depozitoi kontratën për ofrimin e shërbimeve IT, të lidhur më datë 4.1.2023, me një afat 5-vjeçar (pesëvjeçar), afat i cili e mbulon gjithë periudhën e licencimit të shoqërisë “Noa Energy Trade” sh.p.k.

- Për sa më sipër, rezulton se shoqëria ka plotësuar kushtin e vendosur në pikën 2 të vendimit të bordit të ERE-s nr. 243/2021.

- Në nenin 113, të ligjit nr. 44/2015, “Kodi i Procedurave Administrative i Republikës së Shqipërisë”, parashikohet e drejta e shfuqizimit të plotë apo të pjesshëm të një akti, me nismën e vetë organit që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim. 

Për gjithë sa më sipër, Bordi i ERE-s

VENDOSI:

1. Të shfuqizojë pikën 2 të vendimit të Bordit të ERE-s nr. 243, datë 2.12.2021, “Mbi licencimin e shoqërisë ‘Noa Energy Trade’ sh.p.k., në veprimtarinë e furnizimit të energjisë”.

2. Drejtoria e Licencimit, Autorizimeve dhe Mbikëqyrjes, të njoftojë shoqërinë “Noa Energy Trade” sh.p.k., për vendimin e Bordit të ERE-s.

Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR 

Petrit Ahmeti


